text: [{"text_idx": "#000016", "text": "Hev\u00f0i tu\u0301 vilja\u00f0 veri\u00f0 alt hetta fyriuttan? Og um so var, heldur tu\u0301 so, at \u00f8ll onnur h\u00f8vdu vilja\u00f0 veri\u00f0 ta\u00f0 fyriuttan? Hev\u00f0i tilveran ikki veri\u00f0 r\u00e6ttiliga fa\u0301t\u00e6kslig og ke\u00f0ilig uttan sang og to\u0301nleik \u2013 uttan veitslusangirnar, sangl\u00f8tuna a\u0301 O\u0301lavs\u00f8ku, kv\u00e6\u00f0ini, sa\u0301lmarnar, dansito\u0301nleikin, konsertirnar og festivalarnar \u2013 uttan bl\u00f8\u00f0, uttan u\u0301tvarp, uttan sjo\u0301nvarp, uttan filmar, uttan ti\u0301\u00f0indi og kjak, uttan i\u0301tro\u0301tt, uttan barnatilfar, uttan teldusp\u00f8l, uttan allan lesna\u00f0, uttan myndlist, uttan vakran arkitektur, ja, alt ta\u00f0, eg havi nevnt omanfyri? Hetta er alt mentan, sum vit \u00f8ll bru\u0301ka n\u00e6r um dag og dagliga. Men ofta gloyma vit, at onkur hevur gj\u00f8rt s\u00e6r sto\u0301ran o\u0301mak fyri at skapa alt hetta til okkara at njo\u0301ta."}, {"text_idx": "#000027", "text": "Flest listafo\u0301lk \u2013 ta\u00f0 veri\u00f0 seg to\u0301nleikarar, myndlistafo\u0301lk, rith\u00f8vundar, sjo\u0301nleikarar, filmsfo\u0301lk og onnur \u2013 arbei\u00f0a aloftast fyri li\u0301ti\u00f0 og l\u00e6tt \u2013 no\u0301gv teirra heilt uttan l\u00f8n. No\u0301gv hava lagt o\u0301metaliga no\u0301gv fyri \u2013 v\u00e6l meira enn fo\u0301lk flest i\u0301mynda s\u00e6r \u2013 fyri at kunna hava ra\u0301\u00f0 til at framlei\u00f0a ta\u00f0, sum tu\u0301 og onnur njo\u0301ta gott av. Tey hava kanska bru\u0301kt alt, sum tey eiga, uppa\u0301 i\u0301l\u00f8gur i\u0301 at u\u0301tbu\u0301gva og menna seg sum listafo\u0301lk, v\u00e6lvitandi at tjansurin fyri at gerast ri\u0301kur av ti\u0301, er minimalur. Fyri at kunna kla\u0301ra seg i\u0301 kappingini vi\u00f0 onnur a\u0301 mentanarpallinum og bli\u0301va eftirspurd, mugu listafo\u0301lkini bru\u0301ka o\u0301metaliga no\u0301gva ti\u0301\u00f0 uppa\u0301 at venja og bli\u0301va so dugnalig sum gj\u00f8rligt til at bru\u0301ka tey evnini, tey eru f\u00f8dd vi\u00f0."}, {"text_idx": "#000030", "text": "Hugsa s\u00e6r, um fo\u0301lk hugsa\u00f0u a\u0301 sama ha\u0301tt um fiskivinnu? Ja, hugsa s\u00e6r, um fo\u0301lk hildu uppa\u0301, at fiskivinna bara skuldi vera eitt o\u0301l\u00f8nt fri\u0301ti\u0301\u00f0ari\u0301triv og ikki ein professionell vinna? Vit h\u00f8vdu ikki komi\u00f0 serliga langt i\u0301 hesum landi, um so var, at fo\u0301lk kravdu, at sjo\u0301menn, alarar og fo\u0301lk a\u0301 flakavirki bara skuldu framleitt fiskav\u00f8rur til okkum onnur i\u0301 teirra fri\u0301ti\u0301\u00f0! Hvussu no\u0301gva innt\u00f8ku hev\u00f0i ta\u00f0 skapt her a\u0301 landi, um fo\u0301lk hildu, at sjo\u0301menn skuldu fiska fiskin, alarar ala fiskin og flakafo\u0301lk hagrei\u00f0a fiskin til stuttleikar fyri egna rokning i\u0301 teirra fri\u0301ti\u0301\u00f0 \u2013 og ikki eingang fa\u0301a minstul\u00f8n afturfyri ta\u00f0? Hvussu no\u0301gv fo\u0301lk h\u00f8vdu ti\u0301ma\u00f0 at arbeitt i\u0301 fiski- og alivinnu, um hetta vo\u0301ru vilkorini? Men hetta halda no\u0301gv er heilt ri\u0301miligt at krevja, ta\u0301 ta\u00f0 kemur til mentan og list: Ta\u00f0 skal bara flo\u0301ta til okkara heilt av s\u00e6r sja\u0301lvum, uttan at vit skulu rinda sanna pri\u0301sin fyri ta\u00f0, ti\u0301: \u201cta\u00f0 er ju\u0301 bara eitt fri\u0301ti\u0301\u00f0ari\u0301triv, sum listafo\u0301lk hugna s\u00e6r vi\u00f0\u201d!"}, {"text_idx": "#000043", "text": "Eins og fiskiskapur menti seg til anna\u00f0 og meira, enn hann var, ta\u0301 fo\u0301lk hv\u00f8r s\u00e6r fo\u0301ru oman i\u0301 sjo\u0301varma\u0301lan at fiska vi\u00f0 hv\u00f8r si\u0301nari tra\u0301\u00f0u og livdu fra\u0301 hondini i\u0301 munnin, so kann mentan sja\u0301lvandi eisini vera anna\u00f0 og meira enn bara eitt fri\u0301ti\u0301\u00f0ari\u0301triv hja\u0301 n\u00f8krum serlingum. Veist tu\u0301 t.d. av, at i\u0301 heimsh\u00f8pi umsetir mentanarvinna (herundir mi\u00f0la-, lista-, to\u0301nleika-, undirhalds-, upplivingar- og fer\u00f0avinna) fyri meira pengar enn matv\u00f8ruvinna? Mi\u00f0lai\u0301dna\u00f0urin, to\u0301nleikai\u0301dna\u00f0urin, filmsi\u0301dna\u00f0urin, teldusp\u00e6lsi\u0301dna\u00f0urin og fer\u00f0avinnui\u0301dna\u00f0urin eru i\u0301 heimsh\u00f8pi nakrir av teimum allarst\u00f8rstu i\u0301dna\u00f0unum yvirh\u00f8vur."}, {"text_idx": "#000046", "text": "Ju\u0301 st\u00f8rri mentanaru\u0301tbo\u00f0, ju\u0301 meira stimbrar ta\u00f0 eisini alla m\u00f8guligar a\u00f0rar vinnur, i\u00f0 njo\u0301ta gott av u\u0301tbo\u00f0num, ju\u0301 meira avleitt virksemi ver\u00f0ur skapt \u2013 ta\u00f0 veri\u00f0 seg fer\u00f0avinna, to\u0301nleikau\u0301tgevara- og forlagsvinna, undirhalds- og tiltaksfyriskipanarvinna, skei\u00f0s- og ra\u0301\u00f0stevnufyriskipanarvinna, hotell- og restauratio\u0301nsvinna, handilsvinna osfr., men eisini fiskivinna ella a\u00f0rar ra\u0301evnisu\u0301tvinnandi vinnur, sum ju\u0301 ver\u00f0a riknar av fo\u0301lki (og handilssambondum), sum njo\u0301ta gott av mentanaru\u0301tbo\u00f0num."}, {"text_idx": "#000058", "text": "Ta\u00f0 kann vera, at tu\u0301 bara ikki r\u00e6ttiliga hevur lagt merki til, hvussu no\u0301gv mentan fl\u00e6ttar seg inn i\u0301 ti\u0301na tilveru eisini. Ta\u00f0 kann vera, at hetta er ors\u00f8kin til, at tu\u0301 ikki vir\u00f0ismetir, at summi fo\u0301lk royna at gera s\u00e6r o\u0301mak vi\u00f0 at ri\u0301ka mentan okkara. Men so kann eg einans heita a\u0301 teg um at leggja merki til alt, sum stendur t\u00e6r i\u0301 bo\u00f0i at njo\u0301ta innan mentan og list \u2013 legg merki til alt ta\u00f0, sum menniskju skapa kring teg \u2013 og gev ti\u0301 ein tjans. Far til konsertir, far til sjo\u0301nleikir, far og uppliv okkurt anna\u00f0 enn gerandisdagin. Kanska gerst tu\u0301 ovfarin, um tu\u0301 loyvir t\u00e6r at lata hjarta\u00f0 og sinni\u00f0 upp. Um tu\u0301 ikki f\u00e6rt eyga a\u0301 vakurleikan, so vi\u00f0urkenn sum ta\u00f0 minsta, at so no\u0301gv onnur si\u0301ggja vakurleikan og hava r\u00e6tt til at kunna njo\u0301ta og vir\u00f0a mentanaru\u0301tbo\u00f0i\u00f0, ho\u0301ast tu\u0301 ikki gert ta\u00f0."}]